
ПРЕДЛОЖЕНИЯ
Комисията по правата на жените и равенството между половете приканва водещата комисия по култура и образование да включи в предложението за резолюция, което ще приеме, следните предложения:
[bookmark: restart]А.	като има предвид, че равенството между половете е основен принцип на Европейския съюз, залегнал в Договорите, и следва да намери отражение във всички политики на ЕС, не на последно място в образованието, културата и аудиовизуалния сектор; 
Б.	като има предвид, че неравенствата между половете и дискриминацията се възпроизвеждат чрез дизайна, въвеждането и използването на системи за изкуствен интелект (ИИ); като има предвид, че непълните набори от данни и неправилните предубеждения могат да изкривят логиката на дадена система за ИИ и да изложат на риск равенството между половете в обществото;
В.	като има предвид, че неравенствата между половете се създават и възпроизвежда и чрез езика и изображенията, разпространявани от медиите и приложенията, работещи с ИИ; като има предвид, че образованието, програмите в областта на културата и аудиовизуалното съдържание са основен инструмент за борба със свързаните с пола стереотипи;
Г.	като има предвид, че жените са значително по-слабо представени в секторите на ИИ, било то като създатели, или потребители; като има предвид, че пълният потенциал на уменията, знанията и квалификациите на жените в областта на цифровите технологии, ИИ и ИКТ (информация, комуникация и технологии) могат да допринесат за стимулирането на европейската икономика; като има предвид, че в световен мащаб само 22% от специалистите в областта на ИИ са жени; като има предвид, че липсата на жени в областта на развитието на ИИ не само увеличава риска от предубеждения, но и лишава ЕС от таланти, визия и ресурси и следователно представлява пречка пред иновациите;
1.	счита, че ИИ има голям потенциал за насърчаване на равенството между половете, при условие че са премахнати съзнателните и несъзнателните предубеждения; подчертава необходимостта ИИ да зачита принципите и ценностите на равенството и недискриминацията между жените и мъжете; подчертава освен това значението на основания на риск подход и на непрекъснатия мониторинг на съществуващите и новите алгоритми;
2.	призовава за политики, насочени към увеличаване на участието на жените в областите, свързани с науката, технологиите, инженерството и математиката (НТИМ) и изкуствения интелект, както и за възприемането на многостепенен подход за преодоляване на неравнопоставеността между половете на всички равнища на образованието и заетостта в цифровия сектор;
3.	призовава Комисията и държавите членки да вземат предвид ИИ от гледна точка на пола при разработването на политики и законодателство и, ако е необходимо, да адаптират действащото законодателство, включително програмите на ЕС;
4.	призовава Комисията и държавите членки да разработят мерки на политиката, които изцяло да включват измерението, свързано с пола, например кампании за повишаване на осведомеността, обучения и учебни програми, които следва да предоставят информация на гражданите относно функционирането на алгоритмите и тяхното въздействие върху ежедневието на гражданите;
5.	подчертава значението на разработването и внедряването на приложения с ИИ в образователния, културния и аудиовизуалния сектор като се събират по-точни и дeзагрегирани по пол данни и ако е необходимо, като се прилагат модерни техники за премахване на предубежденията при машинното самообучение, за да се коригират стереотипни предубеждения по отношение на пола, които може да имат отрицателни въздействия;
6.	подчертава необходимостта от разнообразни екипи от разработчици и инженери, които работят заедно с основните участници в образователния, културния и аудиовизуалния сектор, за да се предотврати непреднамереното включване на половите и културни предразсъдъци в алгоритмите, системите и приложенията на ИИ.

